CELEX: 62008CN0543
Language: et
Date: 2008-12-04 00:00:00
Title: Kohtuasi C-543/08: 4. detsembril 2008 esitatud hagi — Euroopa Ühenduste Komisjon versus Portugali Vabariik

24.1.2009   
            
            
               ET
            
            
               Euroopa Liidu Teataja
            
            
               C 19/21
            
         4. detsembril 2008 esitatud hagi — Euroopa Ühenduste Komisjon versus Portugali Vabariik
   (Kohtuasi C-543/08)
   (2009/C 19/40)
   Kohtumenetluse keel: portugali
   Pooled
   
      Hageja: Euroopa Ühenduste Komisjon (esindajad: G. Braun, P. Guerra e Andrade ja M. Teles Romão)
   
      Kostja: Portugali Vabariik
   Hageja nõuded
   
               —
            
            
               Tuvastada, et kuna Portugali Vabariik säilitas äriühingus EDP — Energias de Portugal riigi eriõigused, mis anti seoses riigi eriõigusega aktsiatega (golden shares), rikkus Portugali Vabariik EÜ artiklitest 56 ja 43 tulenevaid kohustusi.
            
         
               —
            
            
               Mõista kohtukulud välja Portugali Vabariigilt.
            
         Väited ja peamised argumendid
   EDP põhikiri näeb ette, et igale aktsiale vastab üks hääl, kuid arvesse ei võeta hääli, mille annab aktsionär, kes omab riigile mitte kuuluvaid tavalisi aktsiaid, mis ületavad 5 % aktsiakapitalile vastavatest kõikidest häältest.
   Portugali seaduse kohaselt omab riik EDP-s eriõigusi, mis ei sõltu temale kuuluvate aktsiate arvust. Nende eriõiguste hulka kuulub eelkõige vetoõigus üldkoosoleku otsuste suhtes, millega muudetakse põhikirja (sealhulgas otsused, mis puudutavad aktsiakapitali suurendamist, ühinemist, jagunemist ja lõpetamist), mille alusel sõlmitakse ühiskomitee tegevust puudutavaid lepinguid ning millega tühistatakse või piiratakse aktsionäride eelisõigust aktsiakapitali suurendamise puhul.
   Riigil on samuti eriõigus nimetada juhataja, kui ta hääletas vastu ettepanekule juhtkonna koosseisu kohta, mis oli heaks kiidetud.
   Komisjon leiab, et nii hääleõiguse piiramine kui ka eriõigused kujutavad endast kapitali vaba liikumise ja asutamisvabaduse piirangut. Need meetmed takistavad otseinvesteeringut EDP-sse, portfelliinvesteeringut ja asutamisvabaduse teostamist.
   Viidatud riigi eriõigused on riiklikud meetmed, kuna eriõigusega aktsiad ei tulene äriühinguõiguse tavapärasest kohaldamisest.
   Hääleõiguse piiramine sellistel tingimustel nagu see on kehtestatud, kujutab endast samuti riiklikku meedet.
   
      Golden shares ja hääleõiguse piiramine ei vasta üldise huvi õiguspärastele eesmärkidele ja eelkõige eesmärkidele, millele Portugali Vabariik tugineb, st avaliku julgeoleku ja avaliku teenuse osutamise tagamise eesmärkidele.
   Igal juhul ei järgi Portugali riik proportsionaalsuse põhimõtet, sest asjaomased meetmed ei ole kavandatud eesmärkide saavutamiseks kohased ja need ületavad nende eesmärkide saavutamiseks vajalikku.